Marca Steaua București a fost reînnoită la OSIM până în anul 2033. Stema purtată în prezent de Secția de Fotbal din cadrul CSA Steaua va rămâne în cadrul Clubului Sportiv al Armatei pentru încă o perioadă de 10 ani.
Cele două cluburi se află în litigii de ani buni, astfel că orgoliile sunt uriașe când echipele se întâlnesc pe teren. Indiferent de nivelul la care o fac. Așa s-a întâmplat și la duelul dintre CSA Steaua și FCSB din Liga de Tineret.
Puștii lui Gigi Becali au făcut instrucție cu juniorii de la CSA Steaua antrenați de fostul atacant Laurențiu Diniță, administrându-le o corecție severă, scor 5-1, într-un meci din etapa a 6-a a play-off-ului din Seria de Est.
Partida s-a desfășurat pe Terenul 5 din Complex Sportiv Steaua. Golurile învingătorilor au fost marcate de Ianis Vencu, Dragoș Bulimar, Mihai Toma, David Popa, Luca Baban, în timp ce pentru "militari" a înscris Claudiu Ioniță.
Micii jucători de la FCSB au sărbătorit fiecare gol marcat împotriva marii rivale cu o horă făcută chiar pe gazon, imitând astfel bucuria fotbaliștilor de la echipa mare după fiecare reușită din SuperLiga.
În urma acestei victorii, FCSB a acumulat 40 de puncte în clasament, este pe poziția secundă și s-a apropiat la doar două puncte în spatele liderului Farul Constanța, care urmează să joace, joi, 7 martie, pe terenul Concordiei Chiajna.
De partea cealaltă, Clubul Sportiv al Armatei Steaua este pe locul 3 în Liga de Tineret, cu 31 de puncte, dar poate pierde podiumul dacă Rapid se impune pe terenul formației ACS Sport Team Bucureşti.
Rivalitatea dintre cele două cluburi a dus la incidente la meciul din sezonul regulat pe care FCSB l-a câștigat, acasă, scor 1-0. Cei de la CSA Steaua nu au digerat ușor înfrângerea, astfel că juniorii au fost aproape de bătaie generală.
Sub privirile lui Elias Charalambous, Mihai Pintili și Vlad Chiricheș, jucătorii celor de la CSA Steaua au protestat vehement, în timp ce antrenorul Laurențiu Diniță a fost eliminat. Fostul fotbalist nu s-a ferit să acuze în termeni duri arbitrajul, care ar fi luat partea gazdelor de la FCSB.